**STRĂNUTĂ PĂPĂDIA...**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

STRĂNUTĂ PĂPĂDIA...

Strănută păpădia să-şi întindă

Supremaţia peste toată valea

Semnele toamnei vin şi-mi aţin calea

În jocul lor de nuanţe să mă prindă.

Mă-ntind în iarbă ca-ntr-un pat regesc

Trăiesc şi mă îndrept spre echinox.

Întreaga lume pare-un paradox

În care încă ştiu să mai iubesc.

O umbreluţă vine să se-aşeze

Ca să viseze ploi pe pleoapa mea.

O simt şezând, o simt atât de grea

Cât sarcina ce-o are să creeze

O altă păpădie peste-o vreme,

Sisteme dint-o lume ce repetă

Miracolul mişcând doar o baghetă

Divinitatea dragostei supreme.

Strănută păpădia, ce perenă

Imagine a vieţii nesfârşite!

Dar câte umbreluţe irosite

Pentru-a transmite dincolo o genă?

Aşez cu grijă umbreluta-n iarbă,

În barbă simt un tremur nefiresc

Iubita mea aş vrea să vezi cum cresc

Mulţimi de păpădii ce vor să soarbă

Lumina stelelor din ochii tăi.

Iubito, rogu-te , lumină dăi!